Naaiv buonv Tin Deic Douh Sou bun mbuo hiuv duqv baamh gen hnangv haaix nor zeix cuotv daaih. Sou mbuox mbuo maanc muotc hnangv haaix nor cuotv daaih. Yaac gorngv zuiz yiem haaix daaih, mienh weic haaix diuc oix zuqc siouc kouv, yaac gorngv Tin-Hungh hnangv haaix nor zoux bun mienh maanh.
Naaiv buonv sou bun nqoi zoux i ginc. 1) Da'yietv ginc, se da'yietv zaang taux ziepc yietv zaang, gorngv Tin-Hungh hnangv haaix nor zeix lungh zeix ndau zeix mienh maanh, yaac gorngv wuov deix loz-hnoi mienh hnangv haaix nor. Naaiv deix ziepc yietv zaang gorngv Aa^ndam caux Haawaa, Kaa^in caux Aa^mbaen, Noyaa caux mbiungc-suiv-imx yiemx lungh ndiev, yaac gorngv Mbaa^mben Fanh Taapv nyei jauv-louc.
2) Da'nyeic ginc se ziepc nyeic zaang taux hmz ziepc zaang yaac gorngv I^saa^laa^en Mienh nyei ong-taaix mbuo nyei jauv-louc. I^saa^laa^en Mienh nyei daauh dauh ong-taaix-ngaeqv nyei mbuox heuc Apc^laa^ham. Ninh sienx longx Tin-Hungh yaac muangx Tin-Hungh nyei waac. Sou yaac gorngv taux Apc^laa^ham nyei dorn, I^sakc, caux ninh nyei fun, Yaakopv. Yaakopv aengx maaih ganh norm mbuox heuc I^saa^laa^en. Naaiv dauh I^saa^laa^en maaih ziepc nyeic dauh dorn bun njiec benx I^saa^laa^en Mienh nyei ziepc nyeic fingx. Sou nuqv jienv yietc dauh Yaakopv nyei dorn, mbuox heuc Yosepv, yaac gorngv Yaakopv caux ninh nyei dorn mbuo caux ninh mbuo nyei hmuangv doic weic haaix diuc oix zuqc mingh yiem I^yipv Deic-Bung.
Naaiv buonv Tin Deic Douh Sou gorngv taux baamh mienh nyei jauv mv baac sou nyei domh eix leiz se bun mbuo hiuv duqv Tin-Hungh ganh hnangv haaix nor. Sou-gorn bun mbuo hiuv duqv Tin-Hungh zeix lungh zeix ndau zeix mienh maanh. Aengx taux sou-dueiv mbuo buatc Tin-Hungh laengz yietc liuz korv-lienh ninh nyei mienh. Naaiv buonv sou bun mbuo hiuv duqv Tin-Hungh yienz ninh nyei mienh nyei jauv, oix tengx ninh mbuo. Yaac bun mbuo hiuv duqv Tin-Hungh siemv zoux dorngc ninh wuov deix mienh nyei zuiz.
Naaiv buonv sou loz-hnoi fiev daaih gorngv naaiv deix loz-hnoi mienh hnangv haaix nor sienx kaux Tin-Hungh, yaac bun mbuo ih jaax nyei mienh zieqv duqv Tin-Hungh za'gengh kaux duqv wuonv nyei, oix zuqc sienx longx.
